runetrust/blame-folketinget-dk huggingface dataset:
Andreas Karlsen (KF), 2023-11-03:
Jeg har fornøjelsen af at være vikar for vores ordfører på området, Niels Flemming Hansen, som er i Moldova i dag, og derfor har I den udsøgte fornøjelse at skulle høre på mig.
Hold da op for et forslag, der jo repræsenterer alt godt fra havet.
Som udgangspunkt er vi sådan set rigtig positive over for forslaget, der – som de tidligere talere også har været inde på – har en masse gode elementer omkring grøn omstilling, bæredygtighed og en styrket natur.
Planloven er med til at sikre den grønne omstilling, og det betyder meget for os Konservative, at vi tager hånd om omstillingen og ikke efterlader regningen til næste generation.
Derudover er det vigtigt at understrege, at enhver byplanlægning bør foregå i meget tæt dialog mellem kommune og det lokale erhvervsliv i en inddragende og meget tidlig proces.
Dette gælder både de store og de mindre ændringer.
Det er altså ude i kommunerne, man ved, hvor skoen trykker.
Vi sender også et par udfordringer hen under andenbehandlingen vedrørende specielt studieboliger.
Samtidig har vi et ønske om, at ministeren tager fat i f.eks. KL og får diskuteret muligheden for en hvidbog, således at vi politikere har en bedre mulighed for at kende baggrund, formål og konsekvenser i forbindelse med alle de her planlovsændringer.
I den forbindelse kunne vi også godt tænke os en dialog om, hvordan fremtidens bymidter ser ud, og hvad de skal kunne.
Det er jo væsentligt for fremtiden, at kommunernes og erhvervslivets og ikke mindst befolkningens syn på bymidten er så ensartet som muligt, så vi sikrer os så godt som muligt mod døde byer, og sikrer, at specialvarehandelen ikke forsvinder og dermed fjerner en del af grundlaget for mindre byer og det, der skaber liv i bymidten.
Vi støtter forslaget.
Tak for ordet.
Susie Jessen (DD), 2023-11-03:
Tak for den korte tale til et kæmpestort lovforslag her.
Ordføreren er jo ligesom jeg selv nyvalgt, og jeg vil egentlig bare gerne lige høre ordførerens overvejelser over, om ordføreren godt vidste, at der var de her kæmpe puljelovforslag i Folketinget, og hvordan ordføreren har det med, at der kommer de her puljeforslag med så mange lovforslag samlet på en gang, der behandler så mange ting på en gang, og om det her er positivt eller negativt for lovbehandlingen og vores demokrati.
Rasmus Horn Langhoff (S), 2023-11-03:
Jamen det indgår i hele vores arbejde.
Det var jo også en stor del af udmøntningen af planloven, som i virkeligheden hænger sammen med det her lovforslag, og som vi vedtog her i foråret 2023.
Så det synes jeg da hænger ganske naturligt sammen.
Jeg nævnte det også sådan helt konkret i forhold til den her forgrønningsprocent i bymidter, altså også at have fokus på at styrke biodiversiteten i de små byer og at have det som en bedre mulighed for de enkelte kommuner, så det mener jeg hænger ganske naturligt sammen.
Det er klart, at det her ikke kun skal ses i forhold til det her lovforslag.
Det skal ses i naturlig forlængelse af den aftale, der blev udmøntet i foråret, og som jo netop handlede om at understøtte den grønne omstilling.
Marianne Bigum (SF), 2023-11-03:
Mange tak.
I hvilken grad er der taget højde for det i det her lovforslag?
Rasmus Horn Langhoff (S), 2023-11-03:
Det her har et fokus på med nogle meget små nålestik at give mulighed for, at de rigtig gode regler, vi har, og som skal beskytte vores kyster og vores natur, ikke ender med at blive så firkantede, at det sætter udviklingen ude i landdistrikterne fuldstændig i stå og gør, at man ikke kan få bygget et toilet nede ved stranden, eller at man ikke må sætte skraldespande op, eller at man ikke må bygge bænke rundtomkring, altså at det sætter tingene i stå, fordi reglerne er så rigide.
Det må kunne lade sig gøre, og det mener jeg også sagtens det kan.
Tingene går hånd i hånd i forhold til både miljøhensyn, klimahensyn, og at vi sørger for, at tingene ikke behøver at gå helt i stå ude i landdistrikterne.
Susie Jessen (DD), 2023-11-03:
Tak for det.
Jeg har bare lige et specifikt spørgsmål, og det handler om det her med glamping.
For vi kan jo i og for sig godt blive enige om, at det kan være rigtig, rigtig godt for især landdistrikterne at kunne udvikle det her med glamping, som jo er meget oppe i tiden.
Men der er også nogle bekymringer i høringssvarene omkring det her med, at det kan skabe en konkurrenceforvridende situation for campingpladserne, for de er jo underlagt campingreglementet, som vi har beskæftiget os lidt med – og det er jo noget af en omgang, ikke?
Hans Christian Schmidt (V), 2023-11-03:
Nu kender jeg jo spørgeren, der er formand eller for kvinde for Landdistriktsudvalget, som en, der virkelig er nøje med at holde godt fast i synspunkterne og bide sig fast i de her ting.
Så jeg er nu ikke i tvivl om, at det kommer vi til at drøfte i Landdistriktsudvalget, og at det kommer vi til at tage med.
Men jeg vil også godt imødekomme det og sige, at jeg selv synes, det er meget vigtigt, at vi ikke får opsat nogle ulige konkurrencevilkår i forhold til de to ting.
For det er jo klart nok, at campingreglementet har vi virkelig haft nogle slåskampe med, og det er bøvlet; det må man sige.
Derfor er det også vigtigt, at vi ser det i det lys.
Så jeg støtter og er enig i spørgerens spørgsmål.
Susie Jessen (DD), 2023-11-03:
Jeg vil også bare give en anerkendelse af, at vi herinde er nødt til i det store og hele også at få kigget på det her campingreglement, fordi der er så mange barrierer her for campingpladserne, som forhindrer, at de egentlig kan udvikle sig derude, og de er jo en vigtig del af vores land, kan man sige.
Og når det her kommer, har jeg bare den der bekymring om, at der bliver noget konkurrenceforvridning, som kan ødelægge meget for de gode campingpladser.
Så jeg er glad for, at vi også fremover kan have den diskussion.
Hans Christian Schmidt (V), 2023-11-03:
Jamen altså, jeg vil bare bekræfte, at campingpladser jo er noget, som – nu bruger jeg udtrykket almindelige danskere – danskere i hvert fald godt kan lide, altså det der fællesskab, som de i høj grad bruger.
Mike Villa Fonseca (M), 2023-11-03:
Tak for ordet, formand.
Denne korte tale fremlægger jeg på vegne af ordføreren på området, som er hr. Henrik Frandsen, da han desværre ikke lige har mulighed for at være til stede her i salen.
Lovforslaget, som vi behandler i dag, omhandler ændringer i planloven og en række andre love og er bygget op om en række temaer, der hver rummer flere forslag.
Med andre ord er det et lovforslag med mange elementer i sig.
Meget er allerede blevet sagt af mine ordførerkollegaer, og det bakker Moderaterne op om.
Jeg vil derfor ikke sige yderligere, end at det er glædeligt, at vi med lovforslaget er med til at frisætte de mindre øer, sådan at øboerne kan opfordre deres kommunalbestyrelse til at udarbejde nye øudviklingsplaner – udviklingsplaner, der kan være med til at skabe liv og nye muligheder til gavn for øernes beboere og ikke mindst skabe bedre vilkår for turisme ude på øerne.
Det er rigtig godt for de mindre øer, og det er godt for hele Danmark.
Moderaterne støtter op om lovforslaget.
Morten Messerschmidt (DF), 2023-11-07:
Man vil hæve ældrechecken om lidt, forstår jeg.
Og jeg er glad for at høre, at Ebert har det godt, men man kan sige, at det jo ikke er sikkert, at Ebert har mange år at vente i – eller at mange andre ældre har det for den sags skyld.
Nu har man i rigtig mange år oplevet, hvordan folkepensionisterne er blevet ekstremt dårligt behandlet.
Jeg kan ikke komme på et eneste år, hvor statsministeren har været statsminister, hvor man har prioriteret de ældre.
Der har været masser af år, hvor det har været børnenes tur, det har været udlændingenes tur, det har været alle muliges tur, men jeg har ingen erindring om, at det nogen sinde under den nuværende statsminister har været de ældres tur.
Det er jo det, vi kan se igen i det, der bliver lagt frem her: en skattereform med 10 mia. kr. til folk i de arbejdende grupper; en finanslov, hvor man bare æder alle de nedskæringer, der sker ude kommunalt, og man fjerner endda den øremærkede milliard kroner til de ældre; så et arbejdsmarkedsudspil, hvor det eneste, man har til de nedslidte, er, at man så dropper en forringelse, men den anden forringelse, man er løbet fra, nemlig i forhold til seniorpensionen, gennemfører man. Der er jo ikke et eneste område, hvor den her regering og de to regeringer, vi har haft under den nuværende statsminister, ikke har været ét langt svigt af vores pensionister.
Mette Frederiksen (S), 2023-11-07:
Ja, alle liv er lige meget værd, det er de.
Det gælder i øvrigt ikke kun civile liv, det gælder også en ung soldat, der mister livet.
Det er jo også nogens søn eller datter eller far eller mor eller kæreste eller pårørende.
Så alle liv tæller.
Man skal ikke vælge side, når det kommer til civile.
Man skal heller ikke vælge side, i forhold til om vi som internationalt verdenssamfund har en forpligtelse til at passe på børnene i Gaza, for det vil vi gerne.
Danmark har også valgt at yde mere humanitær bistand, men det ændrer ikke på, at det er Israel, der er blevet angrebet af en terrororganisation.
Og jeg hører stadig ikke, at der tages skarp afstand fra Alternativets side, hvad angår Hamas' terrorangreb på Israel, men nu får man lejlighed til at gøre det.
Der er ingen tvivl om, at Israel er forpligtet inden for det regelsæt, der er, til at passe på civile.
Det er Israels forpligtelse.
Og vi andre vil gerne gøre mere for at passe på alle de alt for mange ofre, der er.
Det gør ondt på os alle sammen at se de arme mennesker, ikke mindst børnene, og derfor yder Danmark også mere humanitær bistand.
Det er heldigvis ikke rigtigt, og det kommer ikke til at blive rigtigt på noget tidspunkt.
Undervejs i tiden med inflation har vi valgt at hæve ældrechecken skattefrit.
Og jeg synes, det er en lidt kedelig tendens her i Folketingssalen, at når vi hæver en ældrecheck skattefrit på grund af inflation, får man det til at lyde, som om det ikke har haft en betydning.
Men det er jo ikke rigtigt.
Jeg har da mødt masser af pensionister, der har kunnet bruge den forhøjede ældrecheck, fordi inflationen åd deres pension op.
Så det er jo ikke rigtigt.
Når vi nu gennemfører et lønløft i den offentlige sektor kombineret med skattelettelser til folk, der er i arbejde, er det jo for at sikre, at der er medarbejdere nok i vores ældrepleje.
For ligegyldigt hvilke fremskrivninger jeg kigger på, er et af de steder, hvor vi er allerallermest bekymret for at mangle arbejdskraft i fremtiden, ældreområdet.
Og ligegyldigt om vi taler om Ebert eller alle andre, der har behov for en ordentlig ældrepleje, står og falder det jo med, om der er folk, der møder ind på arbejde – nattevagten, dagvagten – om der er nogen til at give medicin, om der er nogen til at lægge en arm omkring skulderen.
Så det, der bliver sagt, er ikke rigtigt.
Det skal vi have gjort noget ved, og derfor er der jo også lagt op til, at der kan foretages investeringer i velfærden i de kommende år.
Men det, der blev sagt før, er heldigvis ikke rigtigt.
Morten Messerschmidt (DF), 2023-11-07:
Tak, formand, og tak til statsministeren for nu snart halvanden time, hvor der har været mange temaer i luften.
En af de ting, jeg hæftede mig ved før, var, at statsministeren sagde noget med, at hvis man er på overførselsindkomst, skal det ligesom kunne mærkes, og det er godt, at der er et incitament til at komme videre ud på arbejdsmarkedet.
Nu er der jo cirka 1,3 millioner på overførselsindkomst i det her land, som ikke rigtig har den mulighed: førtidspensionister, folkepensionister, som jeg ikke går ud fra at statsministeren bare synes skal gå ud og dele nogle flere aviser ud og tage et ekstra job, eller hvad det nu måtte være, for sådan at kompensere for, at inflationen har ædt deres rådighedsbeløb.
Og det, at regeringen ikke vil regulere deres overførselsindkomst, folkepensionen, i forhold til pris- og lønstigningen, gør, at regeringen sådan set æder en andel også.
Så hvor skal de mennesker gå hen?
For jeg kan jo se i det udspil, der nu er lagt frem, omkring skattelettelser – det er passende, at skatteministeren lige kom ind i lokalet – at der er gevinst på alle hylder for os herinde.
Men til dem, der trækker sig ud af arbejdsmarkedet, folkepensionisterne og førtidspensionisterne, er der nul kroner – intet.
Derfor kunne jeg bare godt tænke mig at høre, hvad statsministeren egentlig tænker i forhold til det, ikke mindst fordi det ikke er mere end godt og vel et års tid siden, at vi var i en valgkamp, hvor jeg husker Ebert meget tydeligt.
Jeg synes, det var nogle fine reklamer, statsministeren lavede med Ebert.
Han må være 95 år nu, hvis han lever endnu – det håber jeg; han ser utrolig hyggelig ud at være sammen med.
Jeg er ikke sikker på, at Ebert synes, at statsministeren er noget særlig hyggeligt bekendtskab, for han må godt nok føle sig svigtet.
Hvornår har statsministeren egentlig sidst talt med Ebert om alle de løfter, hun gav ham i valgkampen?
Franciska Rosenkilde (ALT), 2023-11-07:
Men nu er der som sagt gået 1 måned, og spørgsmålet gik på, om statsministeren stadig mener, at de grusomme krigshandlinger, som foregår lige nu i Gaza, og som jeg kan forstå har statsministerens opmærksomhed og medfølelse, stadig kan betegnes som forsvar.
Og så vil jeg gerne spørge statsministeren om, hvorfor hun har valgt, at Danmark skal stå aktivt på den ene side af konflikten i stedet for at stå på de civiles side af konflikten, altså fredens side, for alle civile liv må være lige meget værd.
Morten Messerschmidt (DF), 2023-11-07:
Nej, nej, det skal vi ikke bare »have gjort noget ved«.
Det skulle I have gjort noget ved.
Den kommuneaftale, som er fundamentet for de drakoniske nedskæringer, der sker – jo også i socialdemokratiske kommuner, for jeg får også henvendelser fra borgmestre og byrådsmedlemmer rundtomkring fra statsministerens parti, der er dybt bedrøvede – er jo statsministerens kommuneaftale.
Det er ikke bare et spørgsmål om, hvad man vil gøre, for det henstår noget i det uvisse; det er et spørgsmål om, hvad man ikke har gjort.
Når man så fremlægger en skatteplan, hvor man nu bruger 10 mia. kr., så har jeg til gode at se, hvad effekten på arbejdsudbuddet for de grupper, statsministeren taler om, sosu-assistenter, sosu-hjælpere osv., er.
Jeg kan godt se, hvad effekten er for dem, der betaler topskat og derover – det er fint, de er på den grønne gren igen, og så kender man atter Socialdemokratiet, djøf'ernes ven osv. – men forbedringen for dem, der skal hjælpe de ældre, og håndsrækningen til de ældre er fuldstændig udeblevet.
Jeg synes faktisk, at statsministeren skylder Ebert – eller det kan godt være, at han er fuldblodsmedlem af partiet, så han måske er ligeglad med, hvordan det egentlig kører – og de ældre og folkepensionisterne her i landet en undskyldning.
Mette Frederiksen (S), 2023-11-07:
Til det vil jeg sige et par ting.
Jeg synes, vi skal gøre billedet lidt mere fuldstændigt, for det her er jo en af de skattereformer, der har den mindste negative påvirkning af Ginikoefficienten, hvis man spørger en fra Enhedslisten, sammenlignet med mange andre skattereformer.
Det er jo sådan, at hvis man kigger på den skattereform, der er blevet lagt frem i går, så handler det jo primært om at give en skattelettelse til folk, der er i arbejde.
Det synes jeg som socialdemokrat er en god idé.
Langt størstedelen af beløbet går til at ændre i beskæftigelsesfradraget, herunder en særlig forbedring for enlige forsørgere.
Det er ikke en socialdemokratisk opfindelse, men i et balancepunkt mellem gode ændringer i beskæftigelsesfradraget og indførelse af en toptopskat kan jeg og vi sagtens stå på mål for det, der er.
Jeg tror også, det er vigtigt her at sige, at der jo er en lidt større ideologisk forskel på Enhedslisten og Socialdemokratiet, for jeg ønsker, at der skal være forskel på, om man er på overførselsindkomst eller man er i arbejde.
Jeg synes, det er vigtigt, at det skal kunne betale sig at arbejde, og det har jeg altid ment.
Jeg ved, at Enhedslisten ikke ser på det med de samme briller, men det er mere for at få fuldstændigheden frem.
Og så vil der for mig selvfølgelig være en kæmpe forskel på, om vi skal ud at lave besparelser for at kunne give skattelettelser eller vi siger, at når der er et øget råderum, har vi både råd til at leve op til 2-procentsmålsætningen, hvad angår vores forsvar, og lave den største investering i velfærd i 15 år, samtidig med at vi laver nogle målrettede skattelettelser, især til folk i arbejde.
Det synes jeg og det synes vi som socialdemokrater er en god plan, og det gælder også de to andre regeringspartier.
Franciska Rosenkilde (ALT), 2023-11-07:
Alternativet tager afstand fra alle terrorhandlinger.
Det vil jeg godt lige sige en gang for alle.
Men traditionen tro slutter jeg af med et spørgsmål fra et medlem af Alternativet, og det er fra Pernille Malberg Dyg, der har stillet det her medlemsspørgsmål.
Først lidt baggrund: Den 27. oktober stemte man i FN's Generalforsamling for en resolution om beskyttelse af civile og opretholdelse af menneskerettigheder i relation til det, der sker i Palæstina.
Danmark stemte dog til chok for mange danskere ikke for.
Hvad er statsministerens svar til dem?
Hvorfor har man fra dansk side ikke stemt for den resolution og dermed fulgt FN's opfordring til en våbenhvile i Gaza?
Mette Frederiksen (S), 2023-11-07:
Jeg er generelt tilbageholdende med at diskutere forhold, der vedrører vores efterretningstjenester, og jeg ved, fra dengang hr. Søren Pape Poulsen selv var justitsminister, at det samme gjorde sig gældende, da hr. Søren Pape Poulsen var justitsminister, for af mange forskellige årsager kan efterretningstjenesters arbejde ikke behandles politisk som alle andre institutioner og aspekter af vores samfund.
Det har Folketinget jo selv taget konsekvensen af.
Der er jo en grund til, at der er ét udvalg i Folketinget, der arbejder på en helt anden måde end alle andre udvalg – vi har begge to været der – på et helt andet fundament og med helt andre spilleregler, og det er jo, fordi når vi taler om landets efterretningstjenester, er vi inde ved kernen af beskyttelsen af Danmark og Danmarks sikkerhed.
De spilleregler plejer vi at respektere i fællesskab, og derfor – ligegyldigt hvad man måtte sige eller påstå eller anklage – er jeg tilbageholdende med at diskutere efterretningstjenesternes arbejde, og det gælder i konkrete som i mere generelle termer.
Mette Frederiksen (S), 2023-11-07:
Pas på med at kalde det håndører.
For det her er ikke håndører.
Altså, for en enlig mor med tre børn er det ikke håndører, vi taler om.
Et øget beskæftigelsesfradrag målrettet enlige forsørgere er ikke håndører; det er tusindvis af kroner, og det kan man godt mærke i sin økonomi.
Her er vi måske inde ved noget.
For jeg tror, det er rigtigt, at der er lidt forskel på at være fra Enhedslisten og at være socialdemokrat, for jeg synes, det er vigtigt, at folk går på arbejde, og jeg har ingen problemer med at give en skattelettelse der – ingen.
Vi har lige haft en galoperende inflation.
Sidste vinter sad folk jo og så på deres gas- og elregninger og overvejede, om de havde råd til det hele; opsparingerne var væk, så kunne man få økonomien til at hænge sammen?
Tror vi, at der er en social- og sundhedsassistent oppe i Nordjylland, der er alene med et par børn, der godt kunne tænke sig at få lidt mere udbetalt den første i måneden?
Det tror jeg der er.
Det, jeg synes er det gode ved vores 2030-plan, er, at vi formår at give nogle skattelettelser, som – ja, det kan jeg stå på mål for – er balancerede, når man kigger på dem samlet, og som også giver et markant løft i velfærden, samtidig med at vi sidder med arbejdsmarkedets parter og forhandler et lønløft i den offentlige sektor.
Det er næsten for godt til at være sandt, at vi kan det hele på en og samme tid, men det kan vi.
Pelle Dragsted (EL), 2023-11-07:
Min kritik går jo netop på, at regeringen ikke prioriterer skattelettelser til dem med almindelige indkomster.
Jeg synes ikke, at 150 kr. om måneden er særlig meget for en kassemedarbejder – det kan godt være, at statsministeren synes det – særlig ikke, når man sammenligner det med, hvad en konsulent eller en direktør får, eller for slet ikke at tale om de arvinger til virksomheder, som regeringen også vil give en særrabat på deres arveskat.
Jeg hørte i morges en buschauffør – og det er jo en af dem, som statsministeren selv nævnte i sin kongrestale – der hedder René Andersen, som sagde: Os, der er lidt lavtlønnede, burde få lidt mere ud af det her, for dem, der tjener godt, tjener selvfølgelig, som de gør, men de behøver vel ikke at få mere end os andre.
Mette Frederiksen (S), 2023-11-07:
Men det er jo heller ikke et fuldstændigt billede.
Det er jo rigtigt, at der kommer en topskattelettelse, og jeg har sagt det ved mange lejligheder og gentager det gerne i dag: Det er ikke et socialdemokratisk ønske; det er nogle andre partier, der har ønsket det.
Det er jo sådan i et demokrati, at når vi er 12 partier, skal vi bøje os ind mod hinanden.
Det er jo det, som jeg i virkeligheden synes er lidt af en genialitet ved den her skattereform, nemlig at langt de fleste af pengene bliver brugt på beskæftigelsesfradrag til ganske almindelige mennesker, der er i arbejde.
Vi gør også noget særligt for enlige forsørgere, og så kommer der en topskattelettelse, men der kommer også en toptopskat.
Jeg er ikke sikker på, at man i hvert fald i nyere tid, som jeg kan huske det, kan finde et eksempel på, at det er lykkedes et politisk flertal – og vi indbyder jo til forhandlinger, men det, der bliver bragt ind i forhandlingerne, skal bare være socialt balanceret – at lave noget, der er så fuldendt.
Jeg tror i hvert fald, at både spørger og svarer hurtigt kan blive enige om, at det ikke var det, der gjorde sig gældende, da vi da vi for alvor diskuterede skat sidst, nemlig tilbage i 2012, tror jeg det var.
Martin Lidegaard (RV), 2023-11-07:
Tak for det.
Det er jo sandt, at der er utrolig mange ting, man kunne gribe fat i her i dag.
Jeg vil nøjes med to ting her i dag, og den første ting vedrører på linje med en række andre kollegaer en stor interesse for FE-sagen, og jeg vil ikke gå ned i substansen her, men bare sige, at vi er utrolig optagede af, at vi får en bred og tilbundsgående undersøgelse af det her, ikke bare for at kigge bagud, men også for at undgå, at vi fremadrettet kommer i sådan en situation igen.
Derfor vil mit spørgsmål til statsministeren her være, om man i regeringen, når man nu indkalder til forhandlinger omkring kommissoriet for den undersøgelse, der skal være – og tak for det – så også, om man så må sige, er indstillet på at foretage nogle ændringer i det, der ligger.
Det er klart, at der, som Højesteret også siger, kan være nogle hensyn, der gør, at der er dele af det her, som man skal holde for lukkede døre, men der er jo, synes jeg, også et udstrakt hensyn til offentligheden, der er meget interesseret i det her, når det drejer sig om de dele, der ikke omhandler sager af vital betydning for rigets sikkerhed.
Så mit spørgsmål til statsministeren er egentlig, om vi bliver mødt med et åbent sind, når vi nu tropper op hos justitsministeren, og det gør vi med glæde, og om der vil være en mulighed for på de her to områder faktisk at komme ind i en reel diskussion med regeringen.